אמיר חרש

אמיר חרש (נולד ב-16 ביולי 1981) הוא סופר ישראלי, אמן פרפורמנס ומרצה לספרות. ספרו "שכול וכישלון וזומבים" זכה בפרס ספיר לשנת 2025.

 קורות חיים 
חרש נולד וגדל ברמת גן, בשנים 2004–2008 למד במסגרת התוכנית הבין-תחומית לתלמידים מצטיינים ע"ש עדי לאוטמן באוניברסיטת תל אביב. בשנת 2010 סיים תואר שני בפסיכולוגיה קוגניטיבית באוניברסיטת תל אביב וכתב תזה שכותרתה "עיוורון קשבי ומודעות פנומנולוגית" בהנחיית דומיניק לאמי. ב-2020 קיבל תואר דוקטור בבית הספר למדעי התרבות באוניברסיטת תל אביב, הדיסרטציה שלו בנושא "קשב, הערכה אסתטית ורעש סמנטי בקריאה של טקסט ספרותי" נכתבה בהנחיית פרופ' ישעיהו שן.

בשנים 2022–2024 היה בפוסט-דוקטורט בחוג לספרות עברית באוניברסיטת בן-גוריון בנגב ועסק במחקר על האופן שבו קוראים עכשוויים קוראים בשירת ימי הביניים של יהדות ספרד.

במקביל לקריירה האקדמית, פרסם חרש מספר ספרים המשלבים אלמנטים של מדע בדיוני, ספרות אימה, ספרות פוסט אפוקליפטית, ספרות בלשית ומיתולוגיה:

ברונז: פנטזיה כנענית (2019 בהוצאת כתר, בעריכת אלי הירש), המשחזר, במסגרת סיפור פנטזיה המתרחש בכנען, את השפה ועולם המושגים של בני-אדם בחברה זו.

הבלשייה 1 - תעלומות מלון נוף לחוף (עם עובד, 2024) בעריכת תמר הוכשטטר. הספר נוצר בעקבות שיחות עם ילדים שפונו מבתיהם למלונות במסגרת מלחמת חרבות ברזל.

שכול וכישלון וזומבים (עם עובד, 2025), המספר מחדש את סיפור רצח יוסף חיים ברנר וחבריו במסגרת אפוקליפסת זומבים שהתרחשה, לכאורה, בארץ ישראל המנדטורית מתוך נקודת מבטו, ועד כמה שאפשר גם בלשונו, של הסופר  יוסף חיים ברנר, מחבר הספר "שכול וכישלון". זהו הרומן העברי הראשון מתחום המאש־אפ הספרותי, שסופרים עכשוויים מתבססים בו על יצירות מהקָאנון הספרותי הקלאסי וכותבים מתוך דיאלוג איתן יצירות חדשות בסוגות אחרות לגמרי. מבקר הספרות אריק גלסנר התייחס לספר בידיעות אחרונות וב-ynet והביע תמיהה על החיבור בין הסוגות. חרש הגיב לביקורתו של גלסנר, והסביר את הקשר בין הזומבי לבין מוטיב המת החי, הקיים כמוטיב בספרות העברית עד אצל אלתרמן וביאליק. את מאמר התגובה שלו סיכם במילים "גבולות הריאליזם צרים מדי עבור השיחה על חיינו, כדי לדבר על תהום־חיינו אנחנו זקוקים לשדים ולרוחות רפאים, וכן, אנחנו זקוקים גם לזומבים.". הספר זכה לביקורות גם בישראל היום (דפנה לוי), בהארץ (יוני ליבנה) בפברואר 2026 זיכה אותו הספר בפרס ספיר לשנת 2025. בנימוקי הזכייה בפרס ספיר כתבו השופטים: "אמיר חרש הוא קורא מזהיר של הספרות העברית, יודע נפש התרבות הישראלית, ומשיב נפשה".

החל משנת 2024, עורך יחד עם בת זוגו דנה שוופי את כתב העת בּלהות כתב עת לאימה בספרות בקולנוע באמנות בהוצאת "בר-קיימא לתרבות, אמנות, מוסיקה ושלום" (לשעבר: בּוּ! כתב עת לאימה בספרות בקולנוע ובתרבות, בהוצאת אוטופיה).

 ספריו למבוגרים 
 יתבטל העולם - רומן בלשי, כתר (2013). עריכה: יערה שחורי
 ברונז – פנטזיה כנענית, כתר (2019). עריכה: אלי הירש
 שכול וכישלון וזומבים, עם עובד (2025). עריכה: יהונתן דיין

 ספריו לילדים 
 הארמון / הכלב שרצה להרוס את העולם, שני סיפורים קצרצרים לילדים. בתוך: ננופואטיקה, הוצאת מקום לשירה. (גיליון 12, 2017)
 אימה בראשון מערב, עם עובד (2023). עריכה: תמר הוכשטטר
 מסע בין עיטושים. בתוך: "אדם צעיר - ירחון לילדות ולילדים". גיליון "אפצ'י" (ינואר 2024)
 הבלשייה 1 - תעלומות מלון נוף לחוף, עם עובד (2024)
 מסיבת התה של החייזרים. בתוך: "אדם צעיר - ירחון לילדות ולילדים", גיליון "מסיבת תה", (נובמבר 2024)
 עריכה 
 בּלהות כתב עת לאימה בספרות בקולנוע באמנות. עורך ראשי יחד עם דנה שוופי. הוצאת "בר קיימא לתרבות".
 בּוּ! כתב עת לאימה בספרות בקולנוע ובתרבות. עורך ראשי יחד עם דנה שוופי. הוצאת "אוטופיה".
 בדיבור - הוצאה לאוזן. עורך ראשי. הוצאה לספרים קוליים מבית "פואטרי סלאם ישראל".

 שירה 

 בחורף. בתוך: גרנטה (2023).
 שירי מחווה ליהודה עמיחי. בתוך: "מאזניים - דו ירחון לספרות", (גיליון אמונה, 2022).
 שירי סגר שלישי. שלושה שירים. בתוך: המוסך, מוסף ספרות (2021).
 הפגנה. גרנטה (2021)
 פתאום עברה הפגנה ולך יש זמבורה בתיק. מקבץ שירים. בתוך: "תרבות וספרות" (עיתון "הארץ", 2020).

פרפורמנס
 כתבן א': 2024-2013. מיצג ספרותי לקהל מצומצם: כתיבה מותאמת אישית במכונת כתיבה במרחב הציבורי.
 גילדת הכתבנים עם מפונים: 2024-2023. מפגשי הקשבה וכתיבה עבור מפונים מהדרום ומהצפון במסגרת מלחמת חרבות ברזל, ועבור הצוותים הטיפוליים והחינוכיים שתומכים בהם.
 פואטרי סלאם ישראל: 2024-2014. השתתפות ככותב-מופיע בערבי השירה המדוברת של פואטרי סלאם ישראל שנערכו בירושלים, תל אביב, חיפה ובאר שבע.

קישורים חיצוניים





 הדף של אמיר חרש באתר אוניברסיטת תל אביב



הערות שוליים

קטגוריה:סופרים ישראלים
קטגוריה:בוגרי אוניברסיטת תל אביב: התוכנית הבין-תחומית לתלמידים מצטיינים ע"ש עדי לאוטמן
קטגוריה:בעלי תואר דוקטור מאוניברסיטת תל אביב
קטגוריה:סופרי מתח ואימה ישראלים
קטגוריה:סופרים כותבי עברית
קטגוריה:סגל אוניברסיטת תל אביב: ספרות
קטגוריה:זוכי פרס ספיר
קטגוריה:ישראלים שנולדו ב-1981